
Es-selamu alejkum! Kćerka i zet poslali su mi novac da im kupim ***[kurban](https://pitajucene.com/search/kurban/questions/ "Pretraži pitanja o kurbanu")*** i da ga zakoljem za Bajram. Međutim, dan nakon što sam ga doveo kući, on se otkinuo i pobjegao. Tražio sam ga pet dana, obavijestio komšije, ali od ovna ni traga ni glasa. Kćerki i zetu za to nisam ni rekao zbog ponosa, jer nemam novaca da kupim drugi. Da li trebam pozajmiti novac i kupiti drugi kurban, jer osjećam se krivim što je ovan pobjegao? Šta da radim? Hvala!


* 
* 
* 
* 
* 
* 
* 

 
Kako postupiti u slučaju kada kupljeni kurban pobjegne ili ugine?

Ako se kupljeni ***[kurban](https://pitajucene.com/search/kurban/questions/ "Pretraži pitanja o kurbanu")*** u međuvremenu izgubi, oboli ili ugine – čovjek nije obavezan nabavljati novu životinju za kurban, shodno predaji od Temima b. Huvejsa koji kaže: “Kupio sam jednu ovcu za kurban na Mini (kod Mekke), pa mi se izgubila. Pitao sam Ibn Abbasa, r.a., o tome, pa mi je rekao: ‘Ništa strašno (slobodan si)!’” (Bejheki, 9/289, sahih)


Ibn Omer, r.a., rekao je: “Ko pripremi kurban, pa mu se izgubi ili ugine – ako je u pitanju zavjetni kurban, zamijenit će ga drugim, a ako je u pitanju dobrovoljni kurban – ako hoće, umjesto njega može zaklati novi kurban, a može i da ne kolje ništa.” (Bejheki, Sunenul-kubra, br.10555, sahih; Muvetta, rivajet Jahje el-Lejsija, br. 853. Vidjeti: Ebu Malik Kemal ibnul-Sejjid el-Salim Sahihu, Fikhil-Sunne, 2/380)


Shodno navedenom, nema potrebe za kupovinom novog kurbana, a pogotovo nije potrebno da čovjek pozajmljuje novac radi nabavljanja novog kurbana, a kćerki i zetu trebate reći šta se desilo, kao i to da ste pitali učene ljude šta vam je činiti, i da ste dobili ovakav odgovor, a Allah dž.š., najbolje zna.


Odgovorio: ***[Sead ef. Jasavić](https://pitajucene.com/search/Sead+ef.+Jasavi%C4%87/answers/ "Pretražite odgovore od Sead ef. Jasavić")***, prof. fikha


